Luister: Zirk van den Berg se skop-skiet-en-wonderstorie propvol leeslekkertesZirk van den Berg (Foto: Brenda Veldtman) Gedrogte wat in die Namib-woestyn se sand skuil, is nie die enigste geheimenisse wat in Zirk van den Berg se jongste boek, Geheim van die gruwelsand, opgesluit lê nie. Vanuit sy huis in Nieu-Seeland vertel Zirk via Zoom dat ŉ verwysing na sy Duitswes-trilogie, ŉ wapen uit die Anglo-Boereoorlog en versteekte boektitels van die verrassings is wat op lesers wag. “Dit was nie van die begin af deel van my beplanning nie, maar toe ek besef wat besig is om te gebeur, kon ek myself nie keer nie,” verklap hy. In dié skop-skiet-en-wonderstorie word die diamantsmokkelaar Barrabas Nel, oftewel Barra, se vryheid aan bande gelê wanneer hy valslik van ŉ moord beskuldig word. Die gevolg is dat hy onder dwang na twee Nazi-navorsers moet omsien waar hulle diep in die Namib-woestyn talle eksperimente uitvoer. As dit nie die koppige professor Grohmann is wat hom goed die josie in maak nie, is dit die beeldskone Hedda Lafrentz wat Barra se bloed laat bruis. Sake verloop egter nie so seepglad vir die twee Duitsers nie, veral wanneer een van hulle eksperimente liederlik skeefloop. Zirk het die storie in 2017 geskryf en toe reeds aan ŉ uitgewer vir publikasie voorgelê. Sedertdien het die publisering daarvan nog nie gerealiseer nie, en daar het intussen boonop ŉ paar ander boeke uit sy pen verskyn, waaronder Ek wens, ek wens (2019) en Die onsigbare pou (2022). Hoewel hy Geheim van die gruwelsand se manuskrip ŉ hele paar keer moes herskryf en die hoofkarakter se naam met elke weergawe verander het, het Zirk dit terdeë geniet om soveel jaar aan hierdie storie te skaaf. “As ek meer as ŉ jaar lank geboei is en dit steeds geniet wanneer ek dele van die storie lees, is ek seker dat lesers dit ook so sal ervaar. Iemand wat uit die staanspoor bereid is om ŉ boek te lees waar sand in monsters verander, gaan ŉ verskriklike lekker leeservaring hê. “Daar is ŉ basiese storie-idee wat allerhande interessante moontlikhede inhou, wat amper verbluffend is. Die storie neem ŉ wonderlike wending na die einde se kant toe wat ek verskriklik geniet,” vertel Zirk. Hoe dit ook al sy, Zirk se mengelmoesverhaal wat verweef is met elemente van wetenskapfiksie, geskiedenis, rillerstories en ŉ goeie skeut romanse, gaan oor veel meer as twee Duitsers se sandmonsters wat besig is om kop uit te steek. Geheim van die gruwelsand kos R320 (prys onderworpe aan verandering). Klik hier om die boek by Graffiti Boeke aan te skaf.